Správa zo zahraničnej pracovnej cesty

1. Účastník ZPC

Prof. Branislav Sitár, DrSc.
Katedra jadrovej fyziky a biofyziky, FMFI UK
Mlynská dolina F2, 84248 Bratislava
jazyky: anglicky, rusky

2. 	Zahraničná pracovná cesta
Prijímajúca organizácia: CERN, Ženeva, Švajčiarsko
Vykonaná v dňoch: 17.6. - 22.6. 2012
Účel cesty:  účasť na zasadaní Rady CERN
            
Financovanie:  plánovaná cesta MŠVVaŠ SR

3. Rámcový program pobytu
•	Účasť na zasadaní Rady CERN
•	Účasť na zasadaní vedeckého výboru CERN (SPC)
•	Účasť na zasadaní experimentu ALICE 
•	Jednania  s predstaviteľmi CERN

4. 	Priebeh rokovania

V dňoch 18. a 19. júna som sa zúčastnil na zasadaniach Vedeckého výboru CERN (SPC). Riaditeľ urýchľovačov S. Myers informoval o práci LHC pri enrgii 2x4 TeV, vzdialenosti bunchov 50 ns a β* 0,6 m. Experimentom dodali integrálnu svietivosť 6,58 fb-1 presne podľa plánu. Do konca roka plánujú dodať 16 fb-1. LHC pracoval nad očakávanie dobre. 

Vedecký riaditeľ S. Bertolluci informoval o výsledkoch na experimentoch. WLCG dosiahol rekordnú rýchlosť prenosu informácií 10 GB/s. Tender na umistenie časti WLCG Tier 0 mimo CERN vyhrala Budapešť, kde by sa mala prevádzka začať v januári 2013. Na LHCb okrem iného získali ďalšie nové limity rozpadu Bs a τ a na muony. Na experimente ALICE boli získané ďalšie zaujímavé výsledky v p-p interakciách, avšak sa vyskytujú problémy so zvýšeným pozadím. ATLAS a CMS sa zameriavajú hlavne na štúdium častice s hmotnosťou 125-126 GeV, kde sa fluktuácia pozadia blíži sa k 5 σ, čo indikuje prítomnosť Higgsovho bozónu. Boli prezentovné nové ohraničenia na existenciu supersysmetrických častíc. 

Prof. D. Wark informoval o veľmi zaujímavých výsledkoch v oblasti fyziky neutrín z konferencie v Kyoto. Boli upresnené limity a hodnoty popisujúce oscilácie neutrín v mnohých experimentoch. Predniesol výledky hľadania sterilných neutrín. Diskutovalo sa experimentoch s kratšou aj dlhou bázou oscilácií. L. Rossi prezentoval plány na výstavbu Vysokoenergetického LHC po skončení práce terajšieho LHC v roku 2030. Vyvíjajú sa nové supravodivé magnety s indukciou 16-20 Tesla. To by umožnilo dosiahnuť v LHC tuneli energiu zrážky 26-33 TeV. Na konštrukciu takýchto supravodivých magnetov sa skúmajú hlavne vysokoteplotné supravodiče. Existujú aj úvahy o Super LHC v 80 km kruhovom tuneli na energiu zrážok protónov 80 TeV.

Riaditeľ urýchľovačov S. Myers informoval Radu o práci LHC v roku 2012. Za dva mesiace LHC zabezpečilo viac zrážok protónov ako v celom roku 2011.  S. Bertolluci informoval o práci experimentov, hlavne ATLAS a CMS. Použitím nových metód pri spracovaní výsledkov z roku 2011 sa podarilo zvýšiť veľkosť signálu voči pozadiu v oblasti hmotnosti 125 GeV o 50%. Toto, spolu s nárastom štatistiky v roku 2012 umožnilo vylúčiť fluktuácie pozadia  v oblasti hmotnosti 125 GeV na úrovni 5 σ, čo umožňuje ohlásenie objavu novej častice nezávisle na experimentoch ATLAS aj CMS. Rada rozhodla, že oficiálne oznámenie o objave bude v CERN 4.7.2012. 
O hospodárení penzijného fondu Radu informoval riaditeľ PF T. Economou. Hovoril o opatreniach na stabilizáciu fondu. O havarijnom stave mnohých budov a zariadení v CERN hovoril administratívny riaditeľ S.Lettow. Vypracovali Master plán na renováciu počas 30 rokov. 

Na uzavretom zasadaní sa Rada zaoberala jednaniami so Slovinskom, Tureckom a Cyprom ktoré si dali prihlášku do CERN. Rokovania pokračujú. Rusko ohlásilo záujem o asociované členstvo v CERN. Pripravujú sa prihlášky za asociovaného člena Brazílie a Ukrainy, rokuje sa s Čínou, Indiou, Kanadou a ďalšími. Rada schválila polských externých auditorov. Možnosť nominácie kandidátov na prezidenta Rady bola predĺžená do 15.7.2012. Rada bola informovaná o výbere kandidátov (z 60 registrovaných) na členov SPC.

Na otvorenom zasadaní sa Rada CERN zaoberala situáciou v penzijnom fonde. CERN oficiálne oznámil negatívny výsledok meraní rýchlosti neutrín, ktoré v GranSasso registrovali experimenty: OPERA, ICARUS, Borexino a LVD. Ako hlavné priority výskumu v CERN v ďalších rokoch budú: 1. Skúmanie vlastností Higgsovho bozónu, 2. Skúmanie kvarkovo-gluónovej plazmy. 3. Čo spôsobilo prebytok hmoty nad antihmotou, 4. Čo tvorí tmavú hmotu. Týmito otázkami sa bude zaoberať sympózium v Krakowe 10.-12.9.2012. Strategická skupina pripraví návrh na Európsku stratégiu časticovej fyziky, ktorá bude prijatá na jar 2013. Predseda ECFA informoval radu o jej aktivitách.
 
20.6. som sa zúčastnil na fyzikálnom fóre kolaborácie ALICE. Okrem iného tam prezentoval výsledky práce PhD študent M. Broz z FMFI UK, ktoré budú publikované v impaktovanom časopise. O rôznych otázkach spojených s prácou Rady CERN a slovenských fyzikov v CERN som jednal s R. Heuerom, M. Spirom, S. Bertoluccim, P. Braun-Munzingerom, J. Aistom a ďalšími. Zaoberal som sa aj prípravou návštevy prezidenta SR v CERN 11.9.2012.

5. 	Odporúčané závery pre Výbor pre spoluprácu SR s CERN:
a)	Podpísať prístupovú zmluvu SR s World LHC Computing Grid
b)	Dokončiť uzatvorenie zmluvných vzťahov medzi MŠVVaŠ SR a pracoviskami aj na projekty NA62 a ISOLDE
c)	Obnoviť pracovné pobyty PhD študentov v CERN v rámci grantovej schémy

6. 	Prehľad prinesenej dokumentácie
Materiály  zo zasadaní  výborov CERN  má MŠVVaŠ SR,  MH, MZV  a delegáti výborov CERN.

Dátum: 17. 7. 2012

Vypracoval: B. Sitár     			Schválil: